Agentúrny text sme nahradili autorským článkom redakcie Korzára.
MEDZEV. K prvej tohtoročnej vražde na území Košíc a okolia došlo len niekoľko dní pred Silvestrom.
Na konci osady v Medzeve, okres Košice–okolie, našli v piatok okolo jednej v noci nehybné telo muža.
Na miesto okamžite smerovali policajti aj záchranka.
Záhadou zatiaľ ostáva totožnosť muža ako aj to, čo tam v noci robil.
Jednu zo stavieb policajti opáskovali
"My sme ho nepoznali, on tu nežije. Strašné, že ho zabili, ale to sa stáva," povedal nám jeden z miestnych ľudí.
Polícia opáskovala starú provizórnu stavbu.
Podľa našich informácií by v nej údajne mohol bývať jeden z podozrivých páchateľov.
Políciu zavolali miestni obyvatelia, ktorí telo objavili.
Už na prvý pohľad bolo jasné, že ide o násilný čin. Muž bol vraj dobitý, možno aj mačetami či sekerou. Mohol mať okolo 25 rokov.
Motívom vraj mohla byť aj žiarlivosť, no do úvahy prichádzajú aj iné okolnosti, ktoré sú predmetom vyšetrovania.
"Prišli tu policajti okolo druhej ráno. Videl som ich cez okno. Počul som, že dakoho zabili, či čo. Niekoho aj odniesli, ale neviem koho. Ten mŕtvy nie je odtiaľto, z Košíc je. Katastrofa, surovo ho dobili," vraví ďalší miestny obyvateľ.
V putách vraj skončilo viacero podozrivých
Polícia nám potvrdila, že k udalosti došlo.
"Na lesnej ceste bolo nájdené telo muža nezistenej totožnosti bez známok života. Na tele boli zjavné poranenia zavinené cudzou osobou. Privolaní záchranári už len mohli konštatovať smrť," uviedla krajská policajná hovorkyňa Jana Mésarová.
Udalosť prevzal na mieste vyšetrovateľ odboru kriminálnej polície Krajského riaditeľstva Policajného zboru v Košiciach, ktorý začal trestné stíhanie pre obzvlášť závažný zločin vraždy.
"Ja neviem, radšej sa nestarám. On tu nebýval, nikdy som ho tu nevidel. Ja som doma len týždeň. Nechcem sa starať, mať problémy, mám totiž podmienku. Ale hovorí sa, že ho zabili sekerou a rozsekali. Neviem," dodáva ďalší z miestnych.
Polícia zaisťovala stopy na mieste činu, hľadala vražedné zbrane.
Podľa našich informácií vraj skončilo v putách viacero podozrivých osôb. Či niekto z nich vraždil, ukáže vyšetrovanie.
"Môjho brata zobrali. Ale on spal, nikoho nezabil, nadarmo ho zobrali," kričala obyvateľka osady.
Polícia: Objasňujeme
Polícia nateraz okolnosti nekonkretizuje.
"Momentálne prebiehajú prvotné úkony smerujúce k zisteniu totožnosti muža, ako aj k zisteniu okolností vedúcich k spáchaniu tohto skutku a k páchateľom. Ďalšie informácie zatiaľ nie je možné poskytnúť. Na objasnení prípadu polícia intenzívne pracuje," uzavrela J. Mésarová.